Εκθεση

σχετικά με τις οικονομικές καταστάσεις του Ευρωπαϊκού Παρατηρητηρίου των φαινομένων ρατσισμού και ξενοφοβίας για το οικονομικό έτος που έκλεισε στις 31 Δεκεμβρίου 2000 συνοδευόμενη από τις απαντήσεις του Παρατηρητηρίου

(2001/C 372/09)

ΠΕΡΙΕΧΟΜΕΝΑ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο διοικητικό συμβούλιο του Ευρωπαϊκού Παρατηρητηρίου των φαινομένων ρατσισμού και ξενοφοβίας (αποκαλούμενο στο εξής "το Παρατηρητήριο") σύμφωνα με το άρθρο 12 παράγραφος 11 του κανονισμού (ΕΚ) αριθ. 1035/97 του Συμβουλίου(1).

2. Το Συνέδριο εξέτασε τις οικονομικές καταστάσεις του Παρατηρητηρίου για το οικονομικό έτος που έκλεισε στις 31 Δεκεμβρίου 2000. Σύμφωνα με το άρθρο 12 παράγραφος 8 του κανονισμού (ΕΚ) αριθ. 1035/97 του Συμβουλίου, o προϋπολογισμός εκτελέστηκε υπό την ευθύνη του εκτελεστικού διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(2), σύμφωνα με τις εσωτερικές δημοσιονομικές διατάξεις που προβλέπει το άρθρο 12 παράγραφος 12 του κανονισμού (ΕΚ) αριθ. 1035/97 του Συμβουλίου. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο υποχρεούται να προβαίνει στην εξέταση αυτών των λογαριασμών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2000 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ ΕΥΡΩΠΑΪΚΟΥ ΠΑΡΑΤΗΡΗΤΗΡΙΟΥ ΤΩΝ ΦΑΙΝΟΜΕΝΩΝ ΡΑΤΣΙΣΜΟΥ ΚΑΙ ΞΕΝΟΦΟΒΙΑΣ (ΒΙΕΝΝΗ) ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΕΚΛΕΙΣΕ ΣΤΙΣ 31 ΔΕΚΕΜΒΡΙΟΥ 2000

Εκτέλεση του προϋπολογισμού και λογαριασμοί του προϋπολογισμού

5. Η εκτέλεση των πιστώσεων για το οικονομικό έτος 2000 και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(3).

6. Οι οριστικές πιστώσεις του οικονομικού έτους ανήλθαν σε 4,9 εκατομμύρια ευρώ, από τις οποίες αναλήφθηκαν 4,6 εκατομμύρια ευρώ (94 %). Από τις επιχειρησιακές πιστώσεις (τίτλος III), ύψους 1,7 εκατομμυρίων ευρώ, αναλήφθηκαν 1,5 εκατομμύρια ευρώ, ήτοι το 88 %.

7. Η σημαντική υποχρησιμοποίηση των πιστώσεων του τίτλου III (59 %) οφείλεται κατ' ουσίαν στην καθυστέρηση της θέσης σε λειτουργία του δικτύου Raxen(4). Οι πρώτες συμβάσεις με τους οργανισμούς-εταίρους σε επτά κράτη μέλη, τα κομβικά σημεία, υπεγράφησαν μόλις το Νοέμβριο του 2000 και στο τέλος του έτους δεν είχε πραγματοποιηθεί καμία πληρωμή. Η ανάλυση των πληρωμών του τίτλου III καταδεικνύει ότι κατά το πρώτο τρίμηνο δεν πραγματοποιήθηκε καμία πληρωμή από τις πιστώσεις του οικονομικού έτους και ότι το 36 % των πληρωμών πραγματοποιήθηκε κατά το τελευταίο τρίμηνο του έτους.

8. Οι πιστώσεις που μεταφέρθηκαν στο 2001 ανέρχονται σε 0,8 εκατομμύρια ευρώ (18 % των αναλήψεων υποχρεώσεων) και αφορούν κατ' ουσίαν τις επιχειρησιακές πιστώσεις που μεταφέρθηκαν, ύψους 0,6 εκατομμυρίων ευρώ (42,5 % των αναλήψεων υποχρεώσεων). Από το σύνολο των πιστώσεων που μεταφέρθηκαν από το 1999, 0,4 εκατομμύρια ευρώ (περίπου 23 %) ακυρώθηκαν στο τέλος του 2000. Το Παρατηρητήριο θα πρέπει να εξακολουθήσει να καταβάλλει προσπάθειες προκειμένου η εκτέλεση και η πληρωμή των χρηματοδοτούμενων δράσεων να πραγματοποιούνται κατά τη διάρκεια του έτους, έτσι ώστε να ελαχιστοποιούνται οι μεταφορές πιστώσεων.

9. Το Παρατηρητήριο καταρτίζει μία και μόνη πρόταση ανάληψης υποχρεώσεων για την ανάληψη πιστώσεων σε διαφορετικά κονδύλια του προϋπολογισμού. Η εν λόγω πρόταση ανάληψης υποχρεώσεων, υπογεγραμμένη και θεωρημένη από τον δημοσιονομικό ελεγκτή, δεν εμφαίνει ούτε τις σχετικές θέσεις ούτε τα ποσά που αναλαμβάνονται. Το παράρτημα της πρότασης αυτής, το οποίο περιέχει τις εν λόγω πληροφορίες, δεν φέρει ούτε υπογραφή ούτε θεώρηση. Το Παρατηρητήριο θα πρέπει να καταρτίζει συγκεκριμένες αναλήψεις υποχρεώσεων, προκειμένου να εξασφαλίζεται μεγαλύτερη διαφάνεια.

10. Το 2000, όπως και κατά το 1999, η λογιστική του προϋπολογισμού τηρήθηκε μέσω πινακοποιητή, με τους κινδύνους που αυτό συνεπάγεται. Το σύστημα λογιστικής του προϋπολογισμού SI2 τέθηκε σε εφαρμογή το 2001, αλλά δεν περιλαμβάνει τμήμα που να καθιστά δυνατή την εγγραφή των ανακτητέων ποσών και άρα θα πρέπει να συμπληρωθεί.

Οικονομικές καταστάσεις και τήρηση των λογαριασμών

Τήρηση των λογαριασμών

11. Στους πίνακες 2 και 3 παρουσιάζονται αντίστοιχα ο λογαριασμός διαχείρισης για το οικονομικό έτος 2000 και ο ισολογισμός στις 31 Δεκεμβρίου 2000.

Λογιστική διαχείριση των ακινητοποιήσεων

12. Ο δημοσιονομικός κανονισμός του Παρατηρητηρίου δεν περιέχει διατάξεις σχετικά με τη λογιστική διαχείριση των ακινητοποιήσεων. Από τον Δεκέμβριο του 2000 και εξής, ένας κανονισμός της Επιτροπής(5) καθορίζει τις λογιστικές διατάξεις σχετικά με τις ενσώματες και ασώματες ακινητοποιήσεις. Το Παρατηρητήριο θα πρέπει να ενσωματώσει τις εν λόγω διατάξεις στην κανονιστική του ρύθμιση προκειμένου, ιδίως, να αποφεύγει τα προβλήματα εκτίμησης των αγαθών που πρέπει να περιλαμβάνονται στην απογραφή.

Βιβλία απογραφής

13. Σύμφωνα με το δημοσιονομικό κανονισμό του, το Παρατηρητήριο οφείλει να τηρεί βιβλία διαρκούς απογραφής όλων των κινητών και ακίνητων στοιχείων που συνιστούν την περιουσία του. Κατά τη διάρκεια του 2000, η τήρηση των βιβλίων απογραφής δεν ήταν ικανοποιητική και χρειάστηκε να πραγματοποιηθούν διορθώσεις κατά το κλείσιμο των λογαριασμών. Τον Απρίλιο του 2001, το Παρατηρητήριο θέσπισε σύστημα απογραφής που θα πρέπει να του παράσχει τη δυνατότητα τακτικής παρακολούθησης των ακινητοποιήσεων. Ωστόσο, θα πρέπει να καθοριστούν σαφώς οι αρμοδιότητες σχετικά με την τήρηση των βιβλίων απογραφής.

Εντάλματα είσπραξης

14. Σε αντίθεση με τις διατάξεις του δημοσιονομικού κανονισμού του(6), το Παρατηρητήριο δεν εκδίδει πάντοτε ένταλμα είσπραξης μόλις βεβαιωθεί η απαίτηση και δεν καταρτίζει ποτέ προβλέψεις απαίτησης. Το γεγονός αυτό συνεπάγεται την απουσία πλήρους ελέγχου των εισπράξεων που πρέπει να πραγματοποιηθούν. Ελλείψει πρόβλεψης απαίτησης στις 31 Δεκεμβρίου του 2000, η συνεισφορά των αυστριακών αρχών σχετικά με τα μισθώματα για κτηριακούς χώρους, για την περίοδο από τον Σεπτέμβριο έως τον Δεκέμβριο του 2000 (58026 ευρώ), δεν είχε εγγραφεί στη λογιστική.

15. Όταν το Παρατηρητήριο εκδίδει ένταλμα είσπραξης, δεν διαβιβάζεται συστηματικά στον οφειλέτη χρεωστικό σημείωμα προκειμένου να εξασφαλιστεί η είσπραξη του οφειλόμενου ποσού. Έτσι, από τα έντεκα εντάλματα είσπραξης που εξετάστηκαν, τρία δεν συνοδεύονταν από χρεωστικό σημείωμα και, ως εκ τούτου, οι οφειλέτες δεν είχαν πραγματοποιήσει την πληρωμή.

Παρακολούθηση των προγενέστερων παρατηρήσεων του Συνεδρίου

16. Στην ετήσια έκθεσή του για το οικονομικό έτος 1999 σχετικά με το Παρατηρητήριο(7), το Συνέδριο είχε καλέσει το Παρατηρητήριο να μεταφέρει στο δημοσιονομικό κανονισμό του τις τροποποιήσεις στον τομέα του ΦΠΑ οι οποίες επήλθαν στο δημοσιονομικό κανονισμό που εφαρμόζεται επί του γενικού προϋπολογισμού. Η τροποποίηση αυτή δεν έχει ακόμη πραγματοποιηθεί.

17. Επίσης, το Συνέδριο είχε παρατηρήσει στην ετήσια έκθεσή του για το οικονομικό έτος 1999(8) ότι πολυάριθμα σφάλματα στους λογαριασμούς χρειάστηκε να διορθωθούν μόλις πριν από το κλείσιμό τους. Το 2000 σημειώθηκε πρόοδος, αλλά υφίστανται σημαντικά περιθώρια βελτίωσης του συστήματος εσωτερικού ελέγχου. Το Παρατηρητήριο θα πρέπει να προβαίνει συστηματικά στη συμφωνία των δεδομένων της λογιστικής του προϋπολογισμού με τα δεδομένα της γενικής λογιστικής, προκειμένου να μειωθούν οι διορθώσεις στο τέλος του οικονομικού έτους και κυρίως προκειμένου να εξασφαλίζεται καλύτερη παρακολούθηση της δημοσιονομικής διαχείρισής του κατά τη διάρκεια του έτους.

Προσωπικό του Παρατηρητηρίου

18. Το προσωπικό του Παρατηρητηρίου απαρτίζεται μόνον από έκτακτους υπαλλήλους (ΕΥ). Η αρμόδια για τον προϋπολογισμό αρχή εγκρίνει ετησίως, ταυτόχρονα με την κατάρτιση του προϋπολογισμού, τον αριθμό των θέσεων που πρόκειται να καλυφθούν. Εξάλλου, βάσει του προϋπολογισμού μπορούν να διατεθούν πιστώσεις για την πρόσληψη επικουρικών υπαλλήλων (Επ. Υ), των οποίων η διάρκεια απασχόλησης είναι περιορισμένη σε ένα έτος κατ' ανώτατο όριο, καθώς και αποσπασμένων εθνικών εμπειρογνωμόνων (ΑΕΕ). Στον πίνακα 4 παρουσιάζεται η εξέλιξη του προσωπικού του Παρατηρητηρίου, καθώς και της κατανομής του.

19. Από την ίδρυσή του και εξής, το Παρατηρητήριο έχει προσλάβει τους υπαλλήλους του κατόπιν προκηρύξεων κενών θέσεων, που κοινοποιήθηκαν κυρίως στους κόλπους των θεσμικών οργάνων και λοιπών οργανισμών. Κατά μέσο όρο, οι δαπάνες πρόσληψης ανήλθαν σε 6610 ευρώ περίπου ανά προσληφθέντα υπάλληλο. Οι αποχωρήσεις υπαλλήλων, λόγω λήξης των συμβάσεών τους, καταλήγουν σε ποσοστό εναλλαγής του προσωπικού (έκτακτοι και επικουρικοί υπάλληλοι, καθώς και αποσπασμένοι εθνικοί εμπειρογνώμονες) της τάξης του 6 % κατά μέσο όρο ετησίως.

20. Για τους σκοπούς του ελέγχου, οι υπάλληλοι έχουν ταξινομηθεί σε δύο κατηγορίες:

- υπάλληλοι επιφορτισμένοι με δραστηριότητες υποστήριξης (υπάλληλοι υποστήριξης), ήτοι με τις δραστηριότητες που εξασφαλίζουν τη συνέχεια της λειτουργίας του Παρατηρητηρίου (παραδείγματος χάρη υπηρεσίες διοίκησης, λογιστικής, γραμματείας, κ.λπ.),

- λοιποί υπάλληλοι, αποκαλούμενοι επιχειρησιακοί, οι οποίοι συμβάλλουν άμεσα στην υλοποίηση των στόχων του Παρατηρητηρίου.

21. Στην πράξη, τα τρία τέταρτα των υπαλλήλων της κατηγορίας Α θεωρούνται επιχειρησιακοί υπάλληλοι. Λαμβάνοντας υπόψη όλες τις κατηγορίες συνολικά, το 55 % των υπαλλήλων του Παρατηρητηρίου θα μπορούσαν να θεωρηθούν επιχειρησιακοί υπάλληλοι.

Συμπέρασμα

22. Λαμβανομένης υπόψη της πρόσφατης ίδρυσης του Παρατηρητηρίου, είναι δύσκολο να διατυπωθεί οριστική κρίση όσον αφορά την εξέλιξη του προσωπικού του σε σχέση με τις δραστηριότητές του. Ωστόσο, οι υπάρχουσες ενδείξεις δεν εμφαίνουν σημαντικά προβλήματα.

23. Στην περίπτωση του Παρατηρητηρίου, θα ήταν ίσως ευκταίο, σχετικά με τις θέσεις που αφορούν δραστηριότητες υποστήριξης και επιχειρησιακές δραστηριότητες οι οποίες απαιτούν προσόντα διοικητικής φύσης, να προβαίνει σε συνεννοήσεις με τα θεσμικά όργανα και τους λοιπούς αποκεντρωμένους οργανισμούς, προκειμένου οι προσλήψεις του να πραγματοποιούνται στην ευρύτερη δυνατή βάση.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 10ης Οκτωβρίου 2001.

Για το Ελεγκτικό Συνέδριο

Jan O. Karlsson

Πρόεδρος

(1) ΕΕ L 151 της 10.6.1997, σ. 6.

(2) Κατ' εφαρμογή του άρθρου 12 παράγραφος 10 του κανονισμού (ΕΚ) αριθ. 1035/97 του Συμβουλίου, οι λογαριασμοί για το σύνολο των εσόδων και των δαπανών του Παρατηρητηρίου για το οικονομικό έτος 2000 καταρτίστηκαν στις 30 Μαρτίου 2001 και κατόπιν διαβιβάστηκαν στο διοικητικό συμβούλιο του Παρατηρητηρίου, στην Επιτροπή και στο Ελεγκτικό Συνέδριο. Το Συνέδριο τους έλαβε στις 10 Μαΐου 2001. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(3) Όλοι οι πίνακες της παρούσας έκθεσης υπολογίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει την εντύπωση εσφαλμένων υπολογισμών. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

(4) Δίκτυο ανταλλαγής πληροφοριών σχετικά με τα φαινόμενα ρατσισμού και ξενοφοβίας.

(5) Κανονισμός (ΕΚ) αριθ. 2909/2000 της Επιτροπής της 29ης Δεκεμβρίου 2000 (ΕΕ L 336 της 30.12.2000, σ.75).

(6) Άρθρα 23 και 24 του δημοσιονομικού κανονισμού του Παρατηρητηρίου.

(7) ΕΕ C 373 της 27.12.2000, σημείο 7.

(8) ΕΕ C 373 της 27.12.2000, σημείο 6.

ΠΙΝΑΚΕΣ 1 ΕΩΣ 4

Πίνακας 1

Εκτέλεση του προϋπολογισμού

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 2000 και 1999

>ΘΕΣΗ ΠΙΝΑΚΑ>

Πηγή:Παρουσίαση από το Ελεγκτικό Συνέδριο βάσει δεδομένων που καταρτίστηκαν από το Παρατηρητήριο.

Πίνακας 3

Ισολογισμός στις 31 Δεκεμβρίου 2000 και στις 31 Δεκεμβρίου 1999

Πηγή:Παρουσίαση από το Ελεγκτικό Συνέδριο βάσει δεδομένων που καταρτίστηκαν από το Παρατηρητήριο.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 4

Εξέλιξη του προσωπικού

>ΘΕΣΗ ΠΙΝΑΚΑ>

ΕΥ: Έκτακτοι υπάλληλοι.

ΕπΥ: Επικουρικοί υπάλληλοι.

ΑΕΕ: Αποσπασμένοι εθνικοί εμπειρογνώμονες.

Απαντησεις του παρατηρητηριου

4. Το Παρατηρητήριο χαιρετίζει την άποψη του Συνεδρίου ότι οι ετήσιοι λογαριασμοί για το έτος 2000 είναι αξιόπιστοι και οι πράξεις νόμιμες και κανονικές.

8. Στο πλαίσιο του συστήματος προγραμματισμού του, το Παρατηρητήριο έχει ήδη καθιερώσει μηνιαία έκθεση και συντονισμό για να εξασφαλισθεί η μείωση στο ελάχιστο των μεταφορών πιστώσεων.

9. Για την αποφυγή της παράλειψης που ανέφερε το Συνέδριο, από το 2001 για κάθε κονδύλιο του προϋπολογισμού εκπονείται ξεχωριστή πρόταση ανάληψης υποχρεώσεων.

10. Το 2001, τοποθετήθηκε και δοκιμάστηκε στο σύστημα SI2 το δομοστοιχείο ενταλμάτων είσπραξης, το οποίο, σήμερα, λειτουργεί πλήρως στο πλαίσιο του συστήματος αυτού.

12. Στο νέο σχέδιο του δημοσιονομικού κανονισμού του EUMC, υπό έγκριση από το διοικητικό συμβούλιο, έχουν συμπεριληφθεί νέες διατάξεις σχετικά με θέματα ακινητοποιήσεων και απογραφής. Υπάρχουν και τηρούνται βιβλία απογραφής.

13. Το Φεβρουάριο 2001 το σύστημα απογραφής τροποποιήθηκε. Το νέο σχέδιο δημοσιονομικού κανονισμού του EUMC και οι οδηγίες που εξέδωσε ο διευθυντής στις 5 Ιουνίου 2001 καθορίζουν σαφώς τις αρμοδιότητες του υπόλογου σχετικά με την απογραφή.

14. Η έναρξη ισχύος το Μάιο 2001, ημερομηνία από την οποία το Κέντρο αρχίζει πραγματικά να λαμβάνει πόρους εκτός του προϋπολογισμού της ΕΕ. Μετά την παρέλευση αυτής της ημερομηνίας, το Παρατηρητήριο θα μπορούσε να επωφεληθεί από την ύπαρξη άλλων πόρων, πέραν αυτών του προϋπολογισμού της ΕΕ.

15. Έχουν εκδοθεί χρεωστικά σημειώματα για ενημέρωση των οφειλετών σχετικά με τα οφειλόμενα ποσά και τους όρους εξόφλησής τους.

16. Στο νέο σχέδιο του δημοσιονομικού κανονισμού του EUMC, υπό έγκριση από το διοικητικό συμβούλιο, έχει συμπεριληφθεί το καθεστώς του ΦΠΑ.

17. Για το οικονομικό έτος 2001, πραγματοποιήθηκε, τον Αύγουστο 2001, συμφωνία των τραπεζικών δεδομένων μέχρι και τον Ιούνιο 2001, και οι πράξεις θα καταχωρούνται στο γενικό καθολικό σε εβδομαδιαία βάση.

22-23. Το Παρατηρητήριο έλαβε υπόψη τις παρατηρήσεις του Ελεγκτικού Συνεδρίου.